Churz nach Kulgera, emne roadhouse, sy mer a d gränze zwüschem Northern Territory und South Australia cho. D schtrass isch merklich breiter worde, d schtrassepföschtli sy massiver worde u dr schtrassegrabe isch us lockerem materiau gsy, so dass me ds velo nid guet het chönne schtüüre, we me mau drin isch glandet. Dir fraget nech jetz vilech, was mir im schtrassegrabe hei gmacht. Mir hei ne jewile aus uswiichschteu brucht, we sech i üsere nöchi e roadtrain und es angers fahrzüg hei gchrüzt. D roadtrains sy mit öppe 50m lengi die gröschte "normale" fahrzüg uf de schtrasse vo dere wäut. Si sy scho e ydrücklechi erschinig mit bis zu vier anhänge. I dr regu hei mer keni problem gha, usser äbe we si mit angerne fahrzüg hei gchrüzt, überhout sy worde, oder -u das isch auso d herti gsy- säuber hei überhout. D überhoumanöver hei sech mit emne röhrende motoregrüsch aakündiget u hei sech über hunderti vo meter hinwäg zoge (zum sone camion z überhole sött me e schtrecki vo öppe emene kilometer yberächne). I söttigne situazione isch e rückschpiegu goud wärt gsy.